
Likuma izpratnē manta, ko nozog, ir sveša manta, un par tādu uzskatāma tikai manta, uz kuru mantas paņēmējam nav nekādu tiesību. Par zādzību nevar uzskatīt gadījumu, kad neatļauti paņemta manta, kas pieder pašam paņēmējam, kaut arī paņemšanas brīdī viņš to nav zinājis.

Rīcības sēdes lēmums 				    Rīgā, 2002. gada 27. novembrī

Latvijas Republikas Augstākās tiesas Senāta Krimināllietu departaments šādā sastāvā - tiesas sēdes priekšsēdētājs P. Gruziņš, senatori A. Kazārova un V. Čiževskis - izskatīja tiesas rīcības sēdē krimināllietu, kurā apsūdzēts [pers. A], un

konstatēja

Ar Ventspils tiesas 2002. gada 20. augusta spriedumu [pers. A], dzimis [..], personas kods [..], sodīts: 1) 2001. gada 27. septembrī pēc Krimināllikuma 175. panta trešās daļas ar brīvības atņemšanu uz vienu gadu nosacīti ar pārbaudes laiku uz vienu gadu, 2) 2001. gada 22. novembrī pēc Krimināllikuma 185. panta pirmās daļas ar brīvības atņemšanu uz diviem gadiem sešiem mēnešiem nosacīti ar pārbaudes laiku uz diviem gadiem; notiesāts pēc Krimināllikuma 175. panta trešās daļas ar brīvības atņemšanu uz vienu gadu. Saskaņā ar Krimināllikuma 51. pantu galīgais sods noteiks divi gadi septiņi mēneši brīvības atņemšana, soda izciešanu uzsākot slēgtā cietumā.
Saskaņā ar pirmās instances tiesas spriedumu [pers. A] atzīts par vainīgu un notiesāts par atkārtotām svešas mantas zādzībām, iekļūstot telpā.
[Pers. A], kurš sodīts par zādzībām, atkārtoti 2002. gada februārī, izmeklēšanā nenoskaidrotā datumā ar iegūtām atslēgām atslēdzot durvis, iekļuvis [pers. B] piederošajā mājā [adrese] un tur nozadzis elektrisko betona maisītāju par Ls 150.
Pēc tam 2002. gada februārī vai martā [pers. A] vēl četras reizes iekļuvis minētajā mājā un slepeni nolaupījis dažādas [pers. B] mantas, bet pavisam [pers. A] slepeni nolaupījis cietušās mantas par Ls 390.
Šādas [pers. A] darbības kvalificētas pēc Krimināllikuma 175. panta trešās daļas.
Ar Kurzemes apgabaltiesas Krimināllietu tiesas kolēģijas 2002. gada 18. oktobra lēmumu pirmās instances tiesas spriedums atstāts negrozīts.
Tiesājamais [pers. A] savā kasācijas sūdzībā un tās papildinājumos norādījis, ka notiesājošo spriedumu uzskata par netaisnīgu, jo viņam noteikts pārāk bargs sods.
Uzskata, ka spriedumā norādītās mantas viņš neesot zadzis, bet paņēmis no mājas, kas piederējusi viņa mirušajam tēvam.
Pēc vecāsmātes nāves viņš un viņa tante [pers. B] esot likumiskie mantinieki, un lieta mantojuma jautājumā tikšot izskatīta Venspils tiesā 2002. gada 28. decembrī. Viņš uzskata sevi par nozagto mantu faktisko īpašnieku, jo nozagtās mantas esot iegādājies viņa tēvs - cietušās brālis.
Neesot ņemts vērā, ka cietusī atteikusies no civilprasības un lūgusi bargi viņu nesodīt.
Pēc tēva nāves viņa aizbildne bijusi vecāmāte, un viņi abi dzīvojuši [adrese]. Pēc vecāsmātes nāves tante [pers. B] viņu no mājas izdzinusi. Lūdz izskatīt viņa sūdzību.
Izskatījis lietas materiālus un apsvēris kasācijas sūdzības motīvus, Senāta Krimināllietu departaments atzina, ka iesniegtā kasācijas sūdzība ir pamatota un apmierināma, rīcības sēdē pieņemams lēmums par abu tiesu instanču nolēmumu atcelšanu, lieta nosūtāma pirmstiesas izmeklēšanai.
Saskaņā ar Latvijas kriminālprocesa kodeksa (saīsināti KPK) 19. panta nosacījumiem tiesai, prokuroram ir pienākums pilnīgi, vispusīgi un objektīvi izmeklēt lietas apstākļus un atbilstoši objektīvajai patiesībai noskaidrot nodarījuma esamību un to, kas vainīgs noziedzīgā nodarījuma izdarīšanā, kā arī citus apstākļus, kam ir nozīme pareizā krimināllietas izlemšanā.
Senāta Krimināllietu departaments atzina, ka pirmstiesas izmeklēšanā izdarīts Latvijas KPK 19. panta nosacījumu pārkāpums, kas varēja ietekmēt likumīga, pamatota un taisnīga sprieduma taisīšanu, un līdz ar to nav iespējams spriest par krimināllikuma piemērošanas pareizību, iztiesājot lietu.
No lietas materiāliem nepārprotami izriet, ka gan pirmstiesas izmeklēšanā, gan notikušajās tiesas sēdēs tiesājamais [pers. A] nav apstrīdējis, ka tiešām bez savas radinieces [pers. B] atļaujas slepeni paņēmis apsūdzībā norādītās mantas un pārdevis. Vienlaicīgi tiesājamais liecinājis, ka uzskata sevi par likumisko mantinieku mājas daļai [adrese], ar tur esošajām mantām.
No lietas materiāliem nepārprotami izriet, ka tiesājamais ir mirušo mantojuma atstājēju [pers. C] un [pers. D] mazdēls, kuru dēls - tiesājamā tēvs [pers. E] - miris vēl pirms savu vecāku nāves.
Raksturīgi, ka cietusī [pers. B], tiesājamās personas tēva māsa, pirmās instances tiesā arī praktiski atzinusi [pers. A] tiesības uz mantojumu un liecinājusi: «...es teicu [Vārds], ja viņš normāli uzvedīsies, viņš dabūs savu daļu». Bez tam tiesājamais savā kasācijas sūdzībā norādījis, ka 2002. gada 28. decembrī Ventspils tiesā tiks iztiesāta lieta par mantojumu sakarā ar viņa vecāsmātes [pers. D] nāvi. Pēc viņa ieskata, vienīgie mantinieki esot viņš un [pers. B], tādēļ neuzskata, ka izdarījis zādzību, t.i., nav paņēmis svešu kustamu mantu.
Turklāt neatraidāmo mantinieku tiesības regulētas Civillikuma 423. pantā. Tāpat no lietas materiāliem nepārprotami izriet, ka, nomirstot gan tēvam [pers. E], gan vectēvam [pers. C], tiesājamais [pers. A] bija nepilngadīgs un, iespējams, tādēļ nebija iesniedzis pieteikumu par mantojuma tiesību atzīšanu.
Inkriminējot [pers. A] svešas mantas slepenu nolaupīšanu, apsūdzība nav analizējusi un novērtējusi tiesājamā liecības par to, ka viņš nav uzskatījis, ka paņem svešu mantu.
Likuma izpratnē manta, ko nozog, ir sveša manta, un par tādu uzskatāma tikai manta, uz kuru mantas paņēmējam nav nekādu tiesību. Tāpat par zādzību nevar uzskatīt gadījumu, kad neatļauti tiek paņemta manta, kas pieder pašam paņēmējam, kaut arī paņemšanas brīdī viņš to nav zinājis.
Bez tam to, ka tiesājamam pienākas mantojuma daļa, apstiprinājusi cietusī [pers. B].
Ņemot vērā, ka ne pirmstiesas izmeklēšanā, ne abu iepriekšējo tiesu instanču nolēmumos nav analizēta un novērtēta tiesājamā versija sakarā ar inkriminēto, nav iespējams spriest par apsūdzības pamatotību vai nepamatotību. Ja apsūdzība uzskata, ka [pers. A] saucams pie kriminālatbildības par zādzību, jāanalizē un jānorāda pierādījumi, kas apstiprina nozieguma sastāva subjektīvās pazīmes, pie kurām nepārprotami ietilpst ne tikai noziedzīgā nodarījuma subjekts, bet ari subjektīvā puse. Tādējādi, ņemot vērā, ka, izmeklējot lietas apstākļus, pirmstiesas izmeklēšanā pārkāpti Latvijas KPK 19. panta nosacījumi, atceļami abu tiesu instanču nolēmumi un lieta nosūtāma pirmstiesas papildizmeklēšanai.
[bookmark: bookmark0]Drošības līdzeklis - apcietinājums – [pers. A] atceļams, un viņš no apcietinājuma atbrīvojams. 
Pamatojoties uz iepriekšminēto un vadoties no Latvijas kriminālprocesa kodeksa 457. un 459. panta, Latvijas Republikas Augstākās tiesas Senāta Krimināllietu departaments

nolēma

Atcelt Ventspils tiesas 2002. gada 20. augusta spriedumu un Kurzemes apgabaltiesas Krimināllietu tiesas kolēģijas 2002. gada 18. oktobra lēmumu [pers. A] apsūdzības lietā pēc Krimināllikuma 175. panta trešās daļas un lietu nosūtīt pirmstiesas papildizmeklēšanai Ventspils pilsētas prokuratūrai.
Drošības līdzekli apcietinājumu [pers. A] atcelt un viņu no apcietinājuma atbrīvot.
Lēmums nav pārsūdzams.

